دستونک
زاھدہ رئیس راجی
بَھت ، وَھدے دَگا نبشتہ کنت
مِہر ءِ دستاں سزا نبشتہ کنت
روچے آدینک ءِ پُشت، دیم ءَ کئیت
اکس ۔ لجّ ءُ ھیا نبشتہ کنت
کور دیدی پَہ مَھذبیں مِہر ءَ
ساہ ءُ جان ءَ جتا نبشتہ کنت
دروگ ھرجاہ وتارا پلگارایت
تِچکی ءَ چونکا نبشتہ کنت
مَھشر ءَ پیش مَھشر یں دُنیا
وت سزا ءُ جزا نبشتہ کنت
زندگانی ستر نَہ اِنت ھچی
آسر ءَ بے بَہا نبشتہ کنت
ما وتی تالِھَ کجا زان اِیں
وَھد مارا کجا نبشتہ کنت
تو نَہ بئے گار کینگ ءِ دیناں
کرد ھرجاہ ترا نبشتہ کنت
مَن اوں مرچی وتی رَزا داتگ
پمّا ھرچے ھُدا نبشتہ کنت
اَرس! پہ سُجدہ ءَ دمے مھتل
ترنپ ترنپے دُعا نبشتہ کنت
واب چمّانی ارزش ءَ لوٹیت
پاس چنچو کزا نبشتہ کنت
بال دئے زِرد ءِ نوبتاں راجی
گوات ھرچے گُڑا نبشتہ کنت